Sel ajal hakkas Rothbard silma William Volkeri Fondile, mis oli 1950ndatel ja 1960ndatel aastatel peamiseks klassikalist liberalismi edendavate õpetlaste toetajaks. Fondi toetusel hakkas ta kirjutama majandusõpikut, mis teoreetiliselt tugineks Misese "Human Actionile", kuid oleks esitatud  lihtsamas keeles ning seega arusaadavam alles oma õpinguid alustavale majandusteadlasele. Näidispeatükk rahast ja krediidist sai ka Misese heakskiidu. Töökäigus aga hakkas Rothbardi teos elama oma elu ning kujunes eraldi seisvaks teoreetiliseks tööks, mis lõpuks ületas mahult ka Misese magnum opuse. 1962. aastal ilmunud "Man, Economy and State" koos esialgselt samasse teosesse plaanitud teise osaga "Power and Market" (1970) on tänaseni austria koolkonna üks peamisi tekste.